
Hoofstuk 1

Ronda van Heerden steek vas en kyk na die skare rondom haar. Dis Sondagmiddag en die laaste dag van die grootste stokperdjieskou in die land. Mense dra swaar sakke of stoot trollies vol kuns- en houtwerkmateriaal rond. Links van haar skreeu 'n saag terwyl 'n man met 'n groot glimlag die kleinste patroontjies in hout uitsny. Sy stem klim bo die klank van die spesialis houtwerkgereedskap, terwyl hy almal se vrae beantwoord.

Op die meeste gesigte is daar 'n glimlag geverf. Ander loop met uitdrukkings van tevredenheid rond. Een dame steek selfs in die gang voor Ronda vas en veduidelik aan haar vriendin dat sy van plan is om haar krale-liefhebbery na dese in 'n winsgewende besigheid te omskep.

Ronda skuur by hule verby. In haar arms dra sy emmers vol verf en lapverfstempels, want soos haar twee kinders dikwels spottenderwys opmerk: Sy is nie die tannie wat die patrone verf nie, sy is die vrou wat die ontwerpe uitdink en maak.

Die lokaal waar die demonstrasies gehou word is ver van die stalletjie af. Ronda sit haar swaar vrag 'n oomblik neer, terwyl sy met deernis aan haar kinders dink. As dit nie vir die twee manne was nie, weet sy nie hoe sy die afgelope jaar sou oorleef het nie. Sy het hard op hulle gesteun en hulle was net altyd daar vir haar.

Die middel van 'n stokperdjieskou is miskien nie die plek om te staan en filosofeer nie, besef Ronda, toe die mense nou van agter af gefrustreerd teen haar vasbeur. Sy tel die vrag weer op en begin aanstap. 'n Vrou kan meer as een ding op 'n slag doen, besluit sy. 'n Vrou hoef nie te gaan staan om te dink nie!

Want dink, dink sy. Sy hou al vir weke nabetragting oor haar lewe en het tot die gevolgtrekking gekom dat haar lewe in fases verloop. Daar was 'n tyd toe sy net 'n gewone vrou vir haar man en ma vir haar kinders was. Toe breek die stokperdjieskou aan, wat alles drasties verander het. Natuurlik het die veranderings ongeveer 'n jaar gelede begin plaasvind. Maar die skou is soort van die hoogtepunt waarheen alles moes werk en waartydens sy weer rigting moes kry. 'n Negentig grade omkeer. 'n Tyd waarin sy na nuwe horisonne begin mik het. 'n Tyd waarin drome en ideale tot realiteit omskep word. Eintlik het Ronda haarself belowe dat hierdie skou die hoogtepunt van haar loopbaan in die bedryf gaan wees. Mense sal haar werk raaksien. Die eienares van Topana gaan haar beloon vir wat sy vir die besigheid beteken. Dit is immers haar prente wat die besigheid 'n jaar gelede van gewisse ondergang gered het en die mense nou in troppe by hulle stalletjie laat instap.

Maar nadat sy haar pad tussen al die skougangers deur gebeur het en amper by die stalletjie inval met haar swaar vrag, besef sy dat sy eerder stank as dank ontvang. 

"Waar was jy die hele middag?" Fiona, baas van die onderneming, lyk omgekrap in plaas van bly om haar te sien, terwyl Ronda dankbaar van haar vrag ontslae raak. "Hier was baie mense en ek het geen personeel gehad om hulle te help nie. As ek nie werkers het waarop ek kan staatmaak nie, moet julle liewer nie skou toe kom nie."

Ronda gaap 'n paar keer van skok. Fiona laat dit klink asof sy haar helpers 'n guns doen, deur hulle vir hààr wat Fiona is, amper gratis by die skou te laat werk! Sy verduidelik verbouereerd:

"Ek het 'n laaste demonstrasie met stempels gaan doen, soos wat jy my 'n uur en 'n half gelede gevra het. Het jy daarvan vergeet?" Sy druk 'n notaboek in Fiona se hand. "Hier is die bestellings wat ek gekry het."

Ronda haat haarself as sy haar so deur die weer skrik as iemand haar aanval. Braam, haar ex-man het dikwels vir haar gesê: Hou op om toe te laat dat ander op jou trap. As jy onderdanig is en gaan lê, dan sal die gespuis nog skop ook. Kry jou hou eerste in.

Maar hoe? Sy weet nie regtig hoe om te baklei nie. Sy staan maar net daar en hoop dat Fiona genoegsaam afgekoel het om nie verder op haar te skreeu nie.

Sy koel gelukkig af.

"O ja, ek het regtig vergeet... Dis seker moegheid wat maak dat my verstand nie meer werk nie." Fiona stap met die boek na die toonbank toe. Haar gesig helder op toe sy sien dat daar meer as tien mense is wat die tafeldoekpakket met stempels bestel het.

"Waaroor het daardie onderonsie gegaan? Dit het gelyk asof Fiona jou kop gaan afbyt." Dis Kobie wat naderstaan. Sy is een van die permanente personeel van Topana Stokperdjies, met wie Ronda die afgelope jaar maats gemaak het.

"Niks ernstig nie. Ek dink die vyf dae se werk en spanning is besig om sy tol te eis," antwoord Ronda. "Gelukkig glimlag sy nou weer. Die tafeldoek van stempels is 'n treffer."

"Wel, Fiona beter smile, sy maak 'n plaaswerf vol geld uit jou ontwerpe," antwoord Kobie. "Net jammer dat Fiona jou nie erkenning daarvoor gee nie."

"My naam staan darem op die instruksies van hoe om dit te verf."

"Jou naam onder aan die ontwerpe is nie genoeg nie. Wys my die geld in jou bankrekening aan die einde van elke maand! En jou naam moes groot langs elke prent gepryk het. Dit is hoe 'n kunstenaar vir haarself 'n naam opbou." Kobie beduie om hulle rond. "Die prys wat die stalletjie gewen het, moes joune gewees het. Dis jou prente wat dit so kleurvol en aantreklik maak. Ek is hierdie afgelope vyf dae so omgekrap vir jou part, ek is lus en bedank en loop weg Durban toe."

"Dis lekker om te weet daar is 'n kampvegter vir Ronda van Heerden-regte." Ronda maak liewer 'n grap daarvan. Sy wil nie hê dat Kobie agterkom dat sy regtig seergemaak voel oor die manier waarop Fiona haar aandeel in die sukses verkleineer en vir die res van die wêreld wegsteek nie. En die nare ontvangs van flussies is vir haar die laaste strooi.  

"Sy betaal jou 'n paar sente. Ek werk dikwels met die syfers, ek sien dit. Dis nou as die jong meisies by die kasregister onthou om die regte kode in te sit. Daarna room Fiona nog jou deel af." Kobie wen haarself op.  

"Ek wil prentjies maak en nie bekommerd wees oor waar of hoe om dit te verkoop nie." Ronda voel hoe die trane agter haar ooglede brand. "Maar ek moet erken, dit maak 'n kraak in my en Fiona se werksverhouding. Ek is nie meer lus om vir haar te werk nie. Maar dit is op die oomblik my enigste inkomste."

"Enigste inkomste? Jy bedoel jou enigste aalmoes." Kobie skud haar kop simpatiek. "Wel, gelukkig kon Fiona darem verlede Desember 'n platskerm televisie en 'n Mercedes vir haar man koop. Ek dink haar twee seuns is baie bly vir die playstation wat in die kerskous beland het. O ja, en moenie die swembad vergeet nie. Maar helaas, swembaddens pas nie in kerskouse nie. Wat kan jy wys? En wat het jou twee oulike kinders vir Kersfees gekry?"

"Ouch, man," keer Ronda verbouereerd.

"Die idee is nie om katterig te wees of om jou te verneder nie. Miskien moet jy net besef dat die grootste vriendelike helpende hand aan die einde van jou eie arm sit." Kobie leun vooroor en fluister in Ronda se oor. "Werk vir jouself en hou op om ander mense ryk te maak."

"Ek was oortuig daarvan dat die skou vir my ook sou deure oopmaak."

"Maar dit het nie, want niemand mag met Ronda van Heerden praat as hulle nie deur Fiona werk nie. Sy soek haar stuk van die koek. Die hele koek!" Kobie gooi haar arms in die lug. "Jou aanhangers weet nie eers wie jy is nie."

Ronda is te moeg om te antwoord. Sy het lanklaas in haar lewe so hard en aanhoudend gewerk soos die afgelope jaar. Veral toe sy agterkom dat Braam gedetermineerd was om die egskeiding net na die winter verlede jaar af te handel. Haar talent om te ontwerp was haar anker, haar sleutel tot die toekoms. Na die sukses wat hulle by die Augustus-skou verlede jaar behaal het, het sy besluit om alles in te sit vir die Maart skou, vanjaar. En dit het gewerk! Vir Topana...

Maar sy self is afgewater tot een van Fiona se gewone pionne. Sy staan eenkant toe en werk hard daaraan om 'n vrolike uitdrukking op haar gesig te probeer drapeer. Gelukkig het sy darem soort van 'n inkomste danksy die skamele tantieme. En kuns en ontwerp verskaf haar eindelose vreugde. 

Eintlik het sy baie om voor dankbaar te wees. Sy gaan staan langs een van haar groot skilderye en probeer om daarmee saam te smelt.  

"Ronda, hou daardie man se gesig dop terwyl hy na jou skildery van die reënboogforelle kyk. Hy is nie die eerste ou wat so reageer nie." Kobie trek haar aan die arm nader en beduie na 'n aantreklike man wat verras voor een van Ronda se ander lapverfskilderye vassteek. Hy staan eers 'n paar treë terug, voordat hy van nader kom kyk. Hy skud sy kop, asof hy nie kan glo wat hy sien nie.  

Ronda glimlag. Dit is duidelik dat sy dié keer daarin kon slaag om vir gewone lapverfprente 'n nuwe dimensie te gee. As sy na die man kyk, weet sy dat hy goeie smaak het. Sy klere is duur en aan sy voete dra hy beslis 'n beter as gemiddelde paar skoene.

Die man stap uit in die gang en rek hom tot sy volle lengte uit, om oor die aankomende skare te probeer kyk. Die volgende oomblik waai hy entoesiasties met die arms, totdat 'n skraal donkerkop vrou tussen die ander skougangers uittree.

"Kyk hierna. Die kleure is so ryk en skoon. Wat dink jy hiervan, Marie?" hoor hulle hom vra.

"Dis regtig baie mooi, Frans," bevestig die vrou.  

"Dis mos die soort skilderye waarna jy soek." Die man, wie se naam Frans is, as hulle reg gehoor het, stap met die vrou aan die arm by die stalletjie in en sy groen oë soek wakker rond. Hy stap na die ontwerp van 'n trop blouwildebeeste wat lusteloos hang in 'n stowwerige sonsondergang en fluit deur sy tande. Die skildery reg langsaan is die van 'n groot witreier, waarvan die vere in lang slierte met die riete en water versmelt, waarin Ronda, soos by die meeste ander werke, die detail tot die minimum beperk het. 

Dan sien die man die skildery van nog 'n reënboogforel, in skoon suiwer kleure, wat kragtig deur die oppervlakte van die water breek, nadat hy aan 'n hoek vasgegryp het. Hy storm nader en raak aan die skildery, soos iemand wat klaar besluit het dat hy binnekort die eienaar daarvan gaan wees.

"Ek dink nie eens dit is nodig om die skildery te raam nie," mymer hy teenoor die vrou.

Fiona storm op hom af. "'n Raam is onnodig. Jy span die doek op 'n dik raam, voordat jy dit verf en hang die lapverfskilderye net so op. As jy 'n tafeldoek verf, moet jy dit stryk, sodat die lapverf nie uitspoel nie."  

"Is dit lapverf?" vra ene 'meneer Frans' verbaas. "Soos in tekstielverf?"

"Dis alles lapverf." Fiona glimlag trots. "Dis my lapverfstalletjie."

"Wat kos die werke? Ek sien nie pryse op die skilderye nie." 

"Dis nie te koop nie. Ons verskaf die ontwerp en jy moet dit self verf."

"Nie 'n manier nie." Hy skud sy kop.

"Dan kan ek een van ons kunstenaars opdrag gee om dit vir julle te doen."

"Gaaf. Stel ons voor aan die kunstenaar wat hierdie forel geverf het. Dis presies waarna ons soek." Dis Marie wat haar kredietkaart uithaal en dadelik die bestelling wil plaas. Sy weet wat sy wil hê en geld sal nie in haar pad staan nie.

Ronda hou asem op terwyl sy wag om te hoor hoe Fiona daarop gaan reageer. Sy kan nie help om te sien dat die man inderdaad aantreklik is nie. Hy het lewendige groen oë en donker hare waarvan die silwer so hier en daar tussen die donkeres deur die helder ligte van die stalletjie opgetel word en in klein sterretjies weerkaats. 

"Ek het verskeie kunstenaars wat vir my werk," ontwyk Fiona egter die vraag netjies. "Julle sal deur my moet werk."

"Ek sien...." Die man kyk na die eienaar van die besigheid deur versluierde oë. "Maar hierdie spesifieke skildery is onderteken deur ene Ronda van Heerden. Ek sal haar graag wil komplimenteer."

"Dankie. Ek sal seker maak dat sy die kompliment ontvang."  

"Ek gaan ontplof," sis Kobie in Ronda se oor. "Fiona is bang dat die son vir twee sekondes oor jou sal skyn. Intussen betaal sy jou... peanuts!" Kobie sukkel om die regte woorde te vind. "Asof jy die een is wat skottelgoed was in die kombuis." 

"Soos vir Aspoestertjie," spot Ronda en trek haar skouers op.

"Reg. En as Aspoestertjie nie wil geld maak nie, moet sy vir haar 'n ander prins soek om vir haar te sorg?"

"Jy speel seker. Prinse is probleme. Ek wag vir Braam om tot besinning te kom en terug te kom," antwoord Ronda met soveel oortuiging as wat sy kan bymekaar skraap. Selfs al is hierdie Frans die eerste man, sedert Braam haar verlaat het, wat sy as aantreklik beskou, sal sy dit nie aan Kobie erken nie. Sy sal dit nie eens aan haarself erken nie.

"Wakker word, Ronda. Mans kruip nie terug nie. Braam is weg. In Julie is dit al 'n jaar! Soek vir jou 'n gawe nuwe ou. Een soos daardie kêrel wat so mal raak oor jou skilderwerk." 

"En reken, daar stap so 'n skaduweetjie agter hom aan." Ronda lig 'n vinger.

"Hy is nie die enigste vis in die see, of forel in die dam nie, as ek hom mag oordeel aan sy skilderysmaak!" 

As antwoord snork Ronda net deur haar neus. Sy is so ontnugter en so van haar voete af, deur die gebeure van die afgelope maande, dat sy nie eens in terme van romanse en liefde wil dink nie.  

Buitendien het haar selfbeeld ook die afgelope jaar met 'n dowwe plof in die modder beland. Sy het nooit juis in mooi klere belanggestel nie, so die feit dat sy oor die jare 'n bietjie ekstra gewig opgetel het, pla haar nie juis nie. Nou is sy oortuig daarvan dat geen man ooit weer 'n tweede keer na haar sal kyk nie.

"Dan moet jy maar jou kunstenaar vra om dit vir ons te verf." Marie skryf hulle adres in die bestelboek. Haar skouers hang, asof Suid-Afrika pas 'n groot rugbywedstryd verloor het.

"Ons bied klasse aan." Fiona sit 'n pamflet in Frans se hand, maar hy kyk nie eens daarna nie. Òf hy het nie gehoor nie, òf die idee van hom met 'n kwas in die hand en 'n patroon op die tafel, vind glad nie byval nie, besluit Ronda geamuseerd. Mans in die lapverf kringe is skaars.

Sy draai na Kobie toe: "Ek is nou regtig moeg, ek gaan koffie drink en my broer bel. Hy het 'n maand gelede gesê, sodra Braam die huis verkoop, kan ek vir hom in sy hotel in die bos gaan werk. Die huis is in Januarie verkoop en die nuwe eienaars sal waarskynlik binne die volgende drie weke oordrag neem en intrek. Met my inkomste sal ek nie 'n blyplek in Pretoria kan bekostig nie."

"Jy is reg, wees pro-aktief. Waar is Broer se hotel?"

"Iewers tussen die Hel en die groen gras en naby Gat sonder einde."

"Klink ver." grinnik Kobie. "En jou seuns?"

"Hulle is lief vir my en ek vir hulle. Daarom dink ek dat dit nie regverdig is dat hulle elke dag in my lang gesig moet vaskyk nie. 'n Student moet sy lewe sorgvry kan geniet en aandag aan sy studies kan skenk. My seuns is elke Vrydagaand bekommerd omdat hulle arme ma alleen by die huis moet sit." Ronda trek haarself regop. "Wat van daardie koffie? Kom jy saam of bly jy, Kobie?" 

"Fiona gaan ons fire as ons albei gelyk hier wegloop. Gaan gerus. Vat jou tyd en gooi sewe lepels suiker in jou koffie."

Terwyl sy wegstap, besef Ronda sy is in die moeilikheid. In goeie geloof het sy Fiona die afgelope jaar met haar beste ontwerpe vertrou, wat Topana vir 'n leeftyd gaan hou. Of ten minste vir solank as wat die lap-verf golf bestaan.  

Tantieme is terugwerkend, vir werk REEDS gedoen. Maar Fiona druk haar elke maand vir nuwe ontwerpe. As sy nie lewer nie, dreig die sogenaamde 'royalties' om op te droog, ten spyte daarvan dat die ou ontwerpe steeds goed verkoop!  

Sy kry wel 'n gedeelte van die geld vir die huis wat sy en Braam saam gebou het, maar dit kan nog maande neem, voordat daar 'n paar rand in haar bankrekening beland. En slim finansiële man wat Braam is, is haar deel maar klein. Van onderhoud kan sy vergeet. Die kinders is groot en onafhanklik en sy en Braam was buite gemeenskap van goedere getroud. Dit beteken die huweliksooreenkoms wat sy destyds in 'n waas van liefde geteken het, het nie juis na haar belange gekyk nie.  

Daar is net een ding om te doen, en dit is om beheer oor haar eie situasie te neem.

Hoofstuk 2

Nog nooit tevore in haar lewe het Ronda so verlore gevoel, as toe sy op daardie oomblik van die Topana lapverfstalletjie af wegstap, om te gaan koffie koop nie.

Alles het altyd volgens plan verloop terwyl Braam daar was. Dit is seker nie regverdig om die blaam vir goed wat nou verkeerd loop op hom te plaas nie. Ten minste is hy gelukkig waar hy nou by sy nuwe 'verloofde' is. Die seuns het lank genoeg geneem om oor hulle pa se verraad te kom en sy kan nie nog meer druk op hulle sit, deur dieper in sak en as weg te sink nie.  

So in die stap druk sy haar broer se nommer op haar selfoon. Dit is Sondagaand, maar ouboet is beslis nie in die kerk nie, kom sy agter toe hy antwoord. Sy tong sleep effens.

"Sjarrap, julle manne. Dis my sus en ek kan nie hoor wat sy sê nie," raas hy en die stemme in die agtergrond raak stil.

"Waar is jy?" vra Ronda. Dis die platteland. Die platteland is stil op 'n Sondagaand.

"In die smartste hotel in Mpumalanga. Kom jy kuier?" Broer Hendrik is twee jaar ouer as sy en hulle was nog altyd beste maats.

"Dis hoekom ek bel. Het jy nog steeds daardie deeltydse pos as ontvangsdame beskikbaar? As dit nie die geval is nie, sal ek beddens opmaak en vloere was, maar ek wil vir julle kom werk."

"Wat is verkeerd?" Hy ken haar.

"Ek sal jou later vertel. Maar die belangrikste is, ek moet wegkom uit die stad uit."

"Die job is joune. Wanneer meld jy aan?" Ouboet klink skielik helder wakker.

"Is Woensdag hierdie week te gou?"

"Amper te laat," spot hy. "Maar ek is seker dat ons die pos met geweld kan oophou tot dan. Wat gaan met die seuns gebeur as jy die stad verlaat?"

"Op die oomblik is ek vir hulle 'n groter probleem as hulle vir my. Hulle dink hulle moet my elke naweek kom babysit. Dis gaaf, die seuns leer kook en braai. Maar dan sit ek met die skottelgoed," maak sy 'n grap daarvan.  

"Dat my drip van 'n ex-swaer sulke oulike kinders kon hê. Ek is seker dis ons familie se gene, wat die swaarste weeg."

"Ek hoor jou." Sy lag maar saam, al is sy diep binne in haar vreesbevange vir die onbekende wat wag. "Is daar 'n plek waar ek my meubels kan stoor?"

"Hoekom wil jy dit stoor? Jy gaan dit gebruik. Ek laat môre jou huisie skoonmaak en uitverf."

"Huisie?" Dis 'n lekker verrassing. Sy het gedink dat sy in een of ander piepklein donker hotelkamertjie sal moet bly en 'n badkamer met die res van Suid Afrika sal moet deel.

"Dis so 'n dubbelverdieping pophuisie. Okay, amper dubbelverdieping. Die boonste verdieping is bloot net 'n plank vloer. Maar daar is 'n slaapkamer en badkamer met 'n balkonnetjie. Onder is 'n sitkamer, kombuis en hoofslaapkamer met badkamer."

"Dan is daar plek vir die seuns om oor te bly wanneer hulle kom kuier."

"Ronda, ek het 'n hotel vir jou kinders om in oor te bly. Die kêrels kan die hele universiteit op 'n bus laai en bring, ek sal vir almal 'n bed kan gee. Om die waarheid te sê, ek gaan hulle sommer moreaand bel en nooi om die Aprilvakansie al te kom kuier."

"Jy wil nie," keer sy. Hendrik en sy vrou Elize se dogters is al groot en getroud. Twee besadigde, besonder vroulike meisies, wat nooit die seuns se wilde gejaag rondom die swembad en agter 'n rugbybal aan kon waardeer nie. 

"Ek wil en ek gaan," verseker hy haar.

Na die oproep sak sy by 'n tafel in die restourant-area neer en trek 'n sneesdoekie uit haar sak, want die trane loop sommer vanself. Dis nou al 'n jaar lank wat haar emosies met haar wipplank ry. As sy bly is oor iets, huil sy. As sy hartseer is, huil sy. As iets mooi is, huil sy. As sy kwaad is... spat die trane sommer. Die feit is, sy hoef nie te gaan soek om iets te vind om oor te huil nie en vanaand is dit beslis nie 'n uitsondering nie. Sy is bly oor haar broer se hartlike uitnodiging om haar daar by hulle te kom vestig, maar haar hart breek oor die seuns wat sy in Pretoria gaan agterlaat.

En dan die laaste en mees netelige kwessie, wat haar eintlik die meeste omkrap, is die manier waarop Fiona haar behandel. Ronda het gehoop om 'n paar randjies te verdien, deur by die Topana stalletjie te kom help by die skou. Die geld wat die vrou egter vanmiddag in haar hand gedruk het as betaling vir die lang ure op haar voete, betaal nie eens haar petrolgeld van Pretoria tot in Johannesburg nie. Fiona se verskoning: Om 'n stalletjie by 'n skou soos hierdie te hê, kos baie geld. Haar oorhoofse koste was van

